**Proces - verbal**

**al ședintei extraordinare a Consiliului Județean Vrancea**

**din** **16 februarie 2023**

În data de 16 februarie2023, la sediul Consiliului Județean Vrancea din Focsani, b-dul Dimitrie Cantemir nr. 1, a avut loc ședința extraordinară a Consiliului Județean Vrancea. Lucrările ședintei au fost conduse de președintele Consiliului Județean Vrancea, domnul Cătălin Toma.

**Președintele Consiliului Județean Vrancea, domnul Cătălin Toma,** a deschis ședința extraordinară din 16 februarie2023, convocată prin Dispoziția nr. 115 din 10februarie2023, cu îndeplinirea procedurilor legale în materie.

**Președintele Consiliului Județean Vrancea, domnul Cătălin Toma,** a precizat că ședința se desfășoara prin platforma online de videoconferința/teleconferința Zoom, caracterul public al acesteia fiind asigurat prin publicarea pe site a minutei, imediat după ședința, și prin transmiterea dezbaterilor online.

Cvorumul necesar pentru ca ședinta să fie legal constituită a fost întrunit, prezenți fiind 30 de aleși județeni din care - 29 de consilieri judeteni din 31 de consilieri județeni în funcție plus președintele consiliului judetean. Absenți motivat au fost domnii consilieri Blîndu Nicușor și Ghețu Cătălin.

**Președintele Consiliului Județean Vrancea, domnul Cătălin Toma,** a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de specialitate și de avizele comisiilor de specialitate, care au fost transmise prin poșta electronică.

**Președintele Consiliului Județean Vrancea, domnul Cătălin Toma,** în conformitate cu prevederile legale, a dat cuvântul secretarului general al județului pentru a supune spre aprobare procesul-verbal al ședinței ordinare din data de 02 februarie 2023 și procesul-verbal al ședinței extraordinare din data de 08 februarie 2023.

**Domnul consilier județean Lepădatu Mihăiță** a precizat faptul că în procesul-verbal al ședinței ordinare din 02.02.2023, la pagina 8, la proiectul de hotărâre înscris la punctul nr. 9 nu a fost consemnată intervenția domnului președinte al Consiliului Județean Vrancea cu referire la presiunea pusă pe salarii.

**Secretarul general al județului, doamna Raluca Dan,** a reamintit faptul că potrivit Codului administrativ, în procesul-verbal, secretarul general al județului consemnează o sinteză, doar ideile pe care le consideră principale, iar în cazul în care domnul președinte ar fi dorit ca intervenția sa să fie consemnată, ar fi comunicat acest fapt, procesul-verbal fiind semnat și de către dumnealui.

Fiind supus votului plenului consiliului judetean**procesul-verbal al ședinței ordinare din 02.02.2023** a fost aprobat cu majoritate simplă (29 voturi ,,pentru” și 1 ,,abținere”).

Fiind supus votului plenului consiliului judetean, procesul-verbal al ședinței **extraordinare** **din data de 08.02.2023** a fost aprobat în unanimitate ( 30 voturi).

**S-a trecut la prezentarea proiectelor de hotărâre înscrise pe ordinea de zi a şedinţei:**

1. „Stabilirea salariilor de bază pentru funcțiile publice și contractuale din cadrul familiei ocupaționale „Administrație”, utilizate în cadrul aparatului de specialitate al Consiliului Județean Vrancea, cabinetele demnitarilor și în cadrul instituțiilor subordonate acestuia, în anul 2023”

2. „Emiterea și atribuirea licențelor de traseu provizorii, stabilirea tarifelor de călătorie provizorii și atribuirea în gestiune delegată a serviciului de transport public județean de persoane prin curse regulate operatorilor de transport declarați câștigători în urma procedurii de negociere fără publicarea prealabilă a unui anunț de intenție din data de 17.01.2023, pentru traseele din Programul județean de transport public de persoane prin curse regulate pentru perioada 2022-2028”

3. „Aprobarea Temei de proiectare pentru obiectivul de investiții „Campus profesional integrat, liceal și universitar”, județul Vrancea ”

4. „Actualizarea devizului general și a indicatorilor tehnico-economici pentru obiectivul de investiții „Reabilitare energetică și lucrări conexe centru DGASPC – VN – sat Petrești, comuna Vînători".

**Ordinea de zi a ședintei afost aprobată cu unanimitate de voturi.**

A menționat că proiectele de hotărâri au parcurs procedura completa și că nu au fost depuse amendamente la secretarul general al judetului.

A reamintit consilierilor județeni că au obligaţia să nu participe la adoptarea proiectelor de hotărâri în care ar putea fi în conflict de interese.

**Ulterior, s-a trecut la dezbaterea proiectelor de hotărâri.**

**La punctul 1** proiectul privind  **„**Stabilirea salariilor de bază pentru funcțiile publice și contractuale din cadrul familiei ocupaționale „Administrație”, utilizate în cadrul aparatului de specialitate al Consiliului Județean Vrancea, cabinetele demnitarilor și în cadrul instituțiilor subordonate acestuia, în anul 2023**”**.

**Domnul consilier județean Marin Vasile** a menționat faptul că grupul consilierilor județeni PSD nu a contestat legalitatea proiectului de hotărâre , pus în dezbatere și în ședința extraordinară din 16 februarie 2023, subliniind că nu au votat proiectul sub aspectul oportunității. De asemenea, a făcut precizarea că grupul consilierilor județeni PSD, prin persoana sa, a depus la secretarul general al județului un nou proiect de hotărâre prin care solicită echilibrarea coeficienților funcțiilor de execuție cu cele de conducere, în contextul actual al crizei economice, avându-se în vedere respectarea principiilor de bază, a egalității și ierarhizării publice a funcțiilor. Grupul consilierilor județeni așteaptă concluziile comisiilor de specialitate cu privire la proiectul de hotărâre depus. Totodată, domnul Marin Vasile a anunțat că grupul consilierilor județeni PSD va vota ,,împotrivă" la proiectul menționat.

**Domnul consilier județean Alexe Vasile** a precizat că Guvernul României prin Hotărârea Guvernului nr. 1447/2023 a stabilit, începând cu 1 ianuarie 2023, salariul de bază brut minim garantat în plată la 3000 lei per lună și că angajaților Consiliului Județean Vrancea și celor din instituțiile subordonate li se ia, prin neaplicarea hotărârii, un drept patrimonial dat de Guvernul României, în contextul creșterii inflației. De asemenea, a menționat faptul că parlamentarii au votat creșterea sumei forfetare de care vor dispune pentru acoperirea efectului inflației, iar un membru ATOP, organism cu rol consultativ, primește o indemnizație lunară echivalentă cu salariul unui agent de poliție debutant. A menționat că proiectul de hotărâre nu este oportun, că nu au fost respectate obligațiile prevăzute de art.11 din Legea nr.153/2017 privind consultarea organizației sindicale și a solicitat retragerea proiectului de hotărâre de pe ordinea de zi. A specificat că trebuie să se aștepte decizia Curții Constituționale cu privire la acest aspect și apoi să aibă loc noi dezbateri referitor la acest proiect.

**Domnul consilier județean Lepădatu Mihăiță** a menționat că, în cadrul Comisiei I Prognoze, programe, buget-finanţe şi patrimoniu, domnul director Diță Dumitru a explicat că impactul financiar, în cazul în care s-ar aplica Hotărârea nr. 1447/2022, e unul major, peste 30% din Capitolul salarii și a argumentat că nu sunt bani pentru creșterile salariale prevăzute în bugetul UAT Vrancea pe 2023. Domnul consilier județean a susținut că este nevoie de o restructurare și o nouă grilă de coeficienți, precum și de negocieri cu sindicatele pentru a elimina discrepanțele prezente și încadrarea în limitele bugetare stabilite. A precizat că, în caz contrar, se va deschide calea salariaților spre procese.

Fiind supus votului, proiectul de hotărâre a fost adoptat cu majoritate simplă:

 - 16 voturi „pentru”(Cătălin Toma, Bălosu Cristinel, Carabă Ionel, Cel-Mare Ionel, Crețu Adrian-Vasile, Epure Ion, Lazăr Dorel, Marchitan Gabriela Daniela, Matei Claudiu, Nedelcu Florin, Săpunaru Dorina, Stroie Gheorghe, Toader Constantin, Vasilache Florin-Jan, Vraciu Dorina, Zamfirescu Valerică)

 -12 voturi „împotriva” (Atarcicov Adrian, Bălan Doru-Geany, Cristian Dănuț, Drăghici Marian-Adrian, Guguianu Constantin, Marin Vasile, Micu Ioan, Melinte Vasile, Munteanu Ludmila Gianina, Onia Cristian, Oprișan Marian, Tărlungeanu Adelina -Petronela)

 -2 „abțineri”( Alexe Vasile, Lepădatu Mihăiță)

**La punctul 2** proiectul privind„Emiterea și atribuirea licențelor de traseu provizorii, stabilirea tarifelor de călătorie provizorii și atribuirea în gestiune delegată a serviciului de transport public județean de persoane prin curse regulate operatorilor de transport declarați câștigători în urma procedurii de negociere fără publicarea prealabilă a unui anunț de intenție din data de 17.01.2023, pentru traseele din Programul județean de transport public de persoane prin curse regulate pentru perioada 2022-2028 **”**.

Fiind supus votului, proiectul de hotărâre a fost adoptat cu majoritate simplă:

 - 29 voturi „pentru” (Atarcicov Adrian, Bălan Doru-Geany, Cristian Dănuț, Drăghici Marian-Adrian, Guguianu Constantin, Marin Vasile, Micu Ioan, Melinte Vasile, Munteanu Ludmila Gianina, Onia Cristian, Oprișan Marian, Tărlungeanu Adelina -Petronela, Cătălin Toma, Bălosu Cristinel, Carabă Ionel, Cel-Mare Ionel, Crețu Adrian-Vasile, Epure Ion, Lazăr Dorel, Marchitan Gabriela Daniela, Matei Claudiu, Nedelcu Florin, Săpunaru Dorina, Stroie Gheorghe, Toader Constantin, Vasilache Florin-Jan, Vraciu Dorina, Zamfirescu Valerică, Alexe Vasile)

- 1 „abținere”( Lepădatu Mihăiță)

**La punctul 3** proiectul privind „Aprobarea Temei de proiectare pentru obiectivul de investiții „Campus profesional integrat, liceal și universitar”, județul Vrancea”.

Fiind supus votului, proiectul de hotărâre a fost adoptat în unanimitate (30 voturi ”*pentru*”).

**Domnul consilier județean Cristian Dănuț** a precizat că uat-urile pe raza cărora se află unitățile de învățământ trebuie să fieparteneri în cadrul proiectului, întrucât funcționalitatea, modernizarea, administrarea unităților de învățământ se află în sarcina autorităților locale. Primăria Municipiului Focșani ar trebui să facă parte din proiect.

**Președintele Consiliului Județean Vrancea, domnul Cătălin Toma** a specificat faptul că, în condițiile în care Consiliul Local Focșani își va exprima intenția, acesta va intra în această investiție importantă pentru județul Vrancea.

**La punctul 4** proiectul privind „Actualizarea devizului general și a indicatorilor tehnico-economici pentru obiectivul de investiții „Reabilitare energetică și lucrări conexe centru DGASPC – VN – sat Petrești, comuna Vînători ”.

Fiind supus votului, proiectul de hotărâre a fost adoptat în unanimitate (30 voturi ”*pentru*”).

Epuizandu-se punctele înscrise pe ordinea de zi, președintele consiliului județean a declarat închise lucrările şedinţei extraordinare a Consiliului Județean Vrancea din 16 februarie 2023.

**Preşedintele**

**Consiliului Judeţean Vrancea**

**Cătălin TOMA**

 **Secretar general al județului**

 **Raluca Dan**